laion/Wikipedia-Exotic huggingface dataset:
המהפכה המהוללת (ספרד)

המהפכה המהוללת (בספרדית: la Gloriosa או la Septembrina) הייתה מהפכה שבה הודחה איזבלה השנייה, מלכת ספרד משלטונה, והחלה את שש השנים הדמוקרטיות בספרד, אשר כללו את שלטונו של אמדאו הראשון, מלך ספרד ואת הרפובליקה הספרדית הראשונה, והסתיימו בשנת 1874 על ידי הרסטורציה הספרדית. בשנת 1866 הפרוגרסיסטים והדמוקרטים חתמו על "ברית אוסטנדה" נגד המלכה איזבלה השנייה. הצטרפו אליהם הדמוקרטים, ובשנת 1867 גם האוניוניסטים תחת הנהגתו של פרנסיסקו סראנו שירש את מקומו של הגנרל לאופולדו או'דונל. באביב 1868 נפטר מנהיג מפלגת "המתונים", ראש הממשלה הסמכותי, הגנרל נרוואאז, שמשל עד אז ביד רמה. באותה העת, עם שובו לספרד, הצטרף הגנרל חואן פרים לאופוזיציה שהתנגדה לשלטון העריץ של המלכה איזבלה. מותו של הגנרל לאופולדו א'ודונל, בשנת 1867 היה הקש ששבר את גב הגמל מבחינת מתנגדי המלכה. תנועת ההתנגדות חצתה קווים מפלגתיים, ושמה לה למטרה להפיל את שלטון בית בורבון לטובת משטר יעיל יותר. בספטמבר 1868 כוחותיו של האדמירל חואן באוטיסטה טופטה התמרדו בקאדיז. פרים וגנרל נוסף בשם פרנסיסקו סראנו הצטרפו למרד בהתלהבות, ובעקבות כך ערק מרבית הצבא הספרדי לצד המורדים. המלכה איזבלה חצתה את הגבול לצרפת מותירה את השלטון במדינה בידי המורדים. הניצחון המהיר היה מפתיע מאוד. המורדים שהתחלקו לליברלים, מתונים, ורפובליקנים, התפלגו עד מהרה ונאלצו כעת להרכיב ממשלה שתתאים לכולם. סראנו מונה כראש הממשלה באופן זמני, ופרים מונה כשר הצבא. פרים וסראנו מיהרו לפזר את המיליציות והחונטות המהפכניות, והנהיגו חוקה ובחירות. פרים דחה את הרעיון להפוך את ספרד לרפובליקה, והעדיף לחפש עבור ספרד מלך חדש. בשל מעמדה האסטרטגי של ספרד, הביקוש לכתר היה גדול. בתחילה הוצע להמליך את בנה של איזבלה אלפונסו, אולם פרים דחה את ההצעה בנימוק שייתכן כי אלפונסו ירש את מידותיה של אמו, וייתכן שהוא יהפוך למעשה לשפוט שלה. לאחר מכן הציע פרים את הכתר לפרננדו השני, מלך פורטוגל, אולם פרננדו דחה את ההצעה בנימוס, והצביע על חתנו, הנסיך הגרמני לאופולד פון הוהנצולרן כמועמד פוטנציאלי. עם זאת, פליטת פה מאוחרת יותר של פרים מלמדת על כך שהיוזם האמיתי של הצעת הכתר ללאופולד היה הקנצלר הפרוסי אוטו פון ביסמרק. לאופולד לא נטה לקבל את ההצעה, אולם בלחצו של ביסמרק הסכים. הסכמתו של לאופולד עוררה סערה בצרפת, שחששה שאם הן פרוסיה והן ספרד יישלטו בידי שושלות גרמניות היא תמצא את עצמה מוקפת במדינות עוינות. הקיסר הצרפתי נפוליאון השלישי איים על פרים, והוא נאלץ לבקש מלאופולד שיוותר על הכתר. לאופולד וויתר בשמחה, אולם הפרשה התגלגלה לאירוע שזכה לכינוי "מברק אמס" ובעקבותיו פרצה מלחמת צרפת–פרוסיה והוקם הרייך השני. באותו זמן שלט באיטליה ויטוריו אמנואלה השני, מלך איטליה. ויטוריו אמנואלה היה בעיני פרים מופת למונרכיה מסוג חדש, מתונה בהרבה, שתתאים לצרכים של ספרד. פרים הציע את הכתר לבנו של ויטוריו אמנואלה, אמדאו, והמלך קידם יוזמה זו בשמחה אף שהנסיך הצעיר לא מצא בה עניין רב. פרים יצא בראש משלחת לאיטליה, וחברי המשלחת התרשמו מאוד מאמדאו, התנהגותו הייתה מכובדת ופשוטה, ידע להקשיב לבן שיחו, הביע עניין במצב בספרד ודיבורו היה מאופק. ב-16 בנובמבר 1870 נערכה הצבעה בקורטס בשאלת המשטר הבא בספרד, ו-191 מתוך 301 הצביעו בעד אמדאו. משלחת פרלמנטרית הפליגה לפירנצה כדי להביא את הבשורה לנסיך, שאישר את הסכמתו למהלך ב-4 בדצמבר. ב-30 בדצמבר 1870 נחת אמדאו בקרטחנה וב-2 בינואר הגיע למדריד. היסטוריה של ספרד (1810–1873) מדיה וקבצים בנושא המהפכה המהוללת בוויקישיתוף
הכריש (ספר)

הכריש הוא רומן על ימי מלחמה שנכתב על ידי הסופר הישראלי מישקה בן-דוד בשנת 2017. בספר מתוארת מציאות בדויה המתרחשת בעשור השלישי של המאה ה-21, במסגרתה מותקפת מדינת ישראל בכל החזיתות על ידי מדינות ערב הסובבות אותה, ומביאות לסכנה ממשית להמשך קיומה. במהלך המלחמה, ולאחר שבנות בריתה של ישראל ברחבי העולם לא באות לעזרתה, עולה האפשרות הצבאית של שימוש בנשק גרעיני הנמצא על גבי צוללת ישראלית בלב ים - הכריש. הספר עוקב אחרי הלבטים של מאיישי הצוללת והמנהיגים הישראלים בדבר שימוש ביכולות הגרעיניות בעת מצוקתה של ישראל, הכוללים שיקולים הומניים לצד שיקולים פרקטיים בהגנה על המולדת ופגיעה באויבי ישראל. הספר ראה אור בשנת 2017 על ידי הוצאת תכלת. בשנת 2022 מותקפת מדינת ישראל בכל החזיתות - החל מפריצת אנשי חמאס ממנהרות טרור ונהירות המונים מעזה לתוך שטח ישראל, המשך במתקפת טילים נרחבות מצד החזבאללה ובהמשכה גם פריצה רגלית, וכלה בהצטרפותה של איראן למערכה מרחוק. בעקבות תגובה קשה מצד ישראל כנגד אויביה, נפתחת מלחמה כוללת באזור המזרח התיכון. חברותיה של ישראל בזירה הבינלאומית, בראשן ארצות הברית, לא באות לעזרת ישראל ומשאירות אותה לבד במערכה; זאת ועוד, רוסיה מושיטה עזרה רחבה לידי מדינות ערב ובהמשך אף פוגעת ישירות בישראל. תקופה קצרה לפני ההתרחשויות, נשלחת הצוללת הישראלית החמושה בטילים בעלי ראש נפץ גרעיני, הכריש, ללב ים. על הצוללת מפקד אלוף-משנה ירון גל, ולצידו צוות שמאייש את הצוללת בשגרה. לכשמתגלה המצב בישראל למאיישי הצוללת, נפתח דיון פרקטי ומוסרי בדבר שאלת השימוש בנשק הגרעיני המורכב על הצוללת. הדיון נהיה מורכב אף יותר בעקבות איבוד התקשורת השגרתית של הצוללת מול מקבלי ההחלטות בישראל - כל ניסיון יצירת קשר כרוך בסיכון לצוללת עצמה. לאורך הספר מתוארים הוויכוחים הקשים בין אנשי הצוללת, החל מהחיילים ועד למפקדים הבכירים, בדבר השימוש בנשק הגרעיני, המניעים האמיתיים של אנשי הצוללת וההשלכות לשימוש בו. ככל שהעלילה מתקדמת מבינים מאיישי הצוללת את המצב החמור של ישראל, ונדחקים לקבל את ההחלטה הקשה מכל. על אף שהספר דמיוני ונכתב שנים קודם, פתיח הספר המתאר מתקפת פתע מרצועת עזה בשנת 2022, בעל דמיון רב למתקפת הפתע על ישראל בשנת 2023 שבעקבותיה נפתחה מלחמת חרבות ברזל. "הכריש": מישקה בן דוד מתאר את המלחמה האחרונה, באתר ynet, 2 בדצמבר 2017 מתח במעמקי הים, ביקורת על הספר מאת אהרון לפידות באתר ישראל היום יונתן דה שליט, בין המנהרות לצוללות, מקור ראשון, מוסף "שבת", 26 בדצמבר 2017 אייל לוי, מראה שחורה: הסופר ואיש המוסד לשעבר שחזה את 7 באוקטובר חוזר ליישובי העוטף, באתר ישראל היום, 14 במרץ 2024
הרסטורציה הספרדית

רסטורציה (בספרדית: Restauración) או הרסטורציה הבורבונית (בספרדית: Restauración borbónica) היא התקופה בספרד בין חזרתו לשלטון של אלפונסו השנים עשר בשנת 1874, ועד התפטרותו של אלפונסו השלושה עשר בשנת 1931, מה שהביא להקמת הרפובליקה הספרדית השנייה. בשנת 1868 הודחה איזבלה השנייה, מלכת ספרד משלטונה, במהלך המהפכה המהוללת, והחלו שש השנים הדמוקרטיות בספרד, אשר כללו את שלטונו של אמדאו הראשון, מלך ספרד ואת הרפובליקה הספרדית הראשונה, והסתיימו בשנת 1874 בהפיכה צבאית נוספת (pronunciamento) בהנהגת הגנרל ארסניו מרטינס-קמפוס אנטון בסגונטה, אשר הכריזה על אלפונסו השנים עשר מבית בורבון כמלך ספרד. בשנת 1876 ניתנה חוקה חדשה לממלכה, אשר קבעה את ספרד כמונרכיה חוקתית, ואת הקורטס חנרלס מורכב משני בתים, הסנאט ובית הנבחרים. באותה שנה נלחם אלפונסו נגד הקרליסטים בפיקודו של קרלוס, דוכס מדריד, והביס אותם. בשנת 1878 ניסה פועל צעיר מטרגונה להתנקש בחייו של אלפונסו, אולם ההתנקשות נכשלה. בשנת 1885 מת אלפונסו משחפת, וכעבור חצי שנה ילדה אלמנתו, מריה כריסטינה, ארכידוכסית אוסטריה, את אלפונסו השלושה עשר, שעלה מיד לכס המלכות, תוך שאמו משמשת כעוצרת בשמו עד לבגרותו. בשנת 1898 פרצה מלחמת ארצות הברית–ספרד, ובעקבותיה השתלטה ארצות הברית על מושבותיה של ספרד בים הקריבי ובאוקיינוס השקט. ב-31 במאי 1906 התחתן אלפונסו עם הנסיכה הבריטית ויקטוריה אאוחניה פון באטנברג. כשחזרו מחתונתם, מחבל אנרכיסט השליך לעברם פצצה שהוחבאה בזר פרחים. אלפונסו ואשתו יצאו ללא פגע מניסיון ההתנקשות, אך 24 בני אדם נהרגו. לזוג המלכותי היו שתי בנות וחמישה בנים (אחד מהם נולד מת). כמו כן היו לאלפונסו שלושה ילדים מחוץ לנישואים. במשך מלחמת העולם הראשונה, בהיותו ראש מדינה נייטרלית, ארגן יוזמה שאיפשרה להפגיש שבויי מלחמה משני המחנות עם בני משפחותיהם. בשנת 1923 תפס הגנרל פרימו דה ריברה את השלטון בהפיכה צבאית והנהיג משטר דיקטטורי בספרד. המלך אלפונסו הכיר בשלטונו ומינה אותו לראש ממשלה. בסוף שלטונו של דה ריברה המדינה נקלעה למשבר כלכלי, והוא איבד את תמיכת הציבור, עד שפרש בינואר 1930. בעקבות כך נפגע קשה גם מעמדו של המלך אלפונסו. ב-12 באפריל 1931 התקיימו בספרד בחירות מוניציפליות, בהם זכו הרפובליקנים בהישגים משמעותיים בערים המרכזיות. באותה עת גם התקיימו בערים הגדולות הפגנות גדולות נגד המלך ובעד רפובליקה. המלך אלפונסו, שאך בנס שרד ניסיונות קודמים להדיחו מכסאו, הרגיש שנשאר רק עם מעט תומכים ולפיכך, ברח אל מחוץ למדינה. אלפונסו פרסם הודעה קצרה בה מסר שהוא מרגיש שבאופן זמני אינו זוכה לתמיכת בני עמו. הוא הודיע שאינו מוותר על כסאו, שאינו רק שלו, אלא נובע מזכויות שהצטברו על פני ההיסטוריה, אשר עתידה לדרוש ממנו דין וחשבון, ולכן הוא רק משהה את השימוש בסמכויותיו. הוא טען שהיה לו מספיק כח כדי להילחם במתנגדיו אבל העדיף לעזוב כדי למנוע שפיכות דמים של בני עמו. ביום יציאתו לגלות ברומא, ה-14 באפריל 1931 ספרד הוכרזה כרפובליקה הספרדית השנייה. הרפובליקה הספרדית השנייה לא החזיקה מעמד זמן רב, ולאחר ניצחון מפלגות השמאל באביב 1936, פתחו הצבא והכוחות השמרנים בהפיכה צבאית, אשר הפכה עד מהרה למלחמת אזרחים. מלחמת האזרחים בספרד נמשכה עד לשנת 1939, ובסיומה השתלטו הכוחות הלאומנים בפיקודו של פרנקו על כל המדינה, והקימו את המדינה הספרדית. מדיה וקבצים בנושא הרסטורציה הספרדית בוויקישיתוף Modern Spain: A Documentary History, Jon Cowans, עמוד 132 Anarchists in the Spanish Civil War, Robert Alexander, עמוד 104
גליי (הונגריה)

גליי (בהונגרית: Gelej) הוא כפר במחוז בורשוד-אבאוי-זמפלן שבצפון מזרח הונגריה. כמו יישובים רבים באירופה, אוכלוסיית גליי קטנה משמעותית בעשרות השנים האחרונות, מ-731 תושבים בשנת 1990 ל-604 תושבים בשנת 2018 (ירידה של כ-17%). בגליי חיו מעט יהודים ובמקום קיים בית קברות יהודי. מדיה וקבצים בנושא גליי בוויקישיתוף אתר האינטרנט הרשמי של גליי(בהונגרית) נתוני הכפר באתר הלמ"ס ההונגרי מפקד האוכלוסין ההונגרי 2018 בית הקברות היהודי בגליי מפקדי האוכלוסין של יהודי הונגריה, 1993
מילאן סטויאנוסקי

מילאן סטויאנוסקי (במקדונית: Милан Стојаноски; ‏נולד ב־15 בספטמבר 1973) הוא כדורגלן עבר מקדוני ששיחק בנבחרת מקדוניה, וכיום מאמן כדורגל. סטויאנוסקי החל את הקריירה שלו במועדון המקדוני פרולטר זרניאנין בעונת 93/94, הוא ערך 24 הופעות בעונת הבכורה שלו במועדון וכבש 4 שערים. בעונת 94/95 המשיך במועדון וערך 34 הופעות וכבש 14 שערים, בעונת 95/96 הופיע 33 פעמים וכבש 13 שערים. בעונת הפרידה שלו (עונת 96/97) מהמועדון שיחק 29 משחקים וכבש 10 שערים. בעונת 97/98 עבר למועדון הסרבי פרטיזן בלגרד שבו ערך 10 הופעות וכבש שער אחד. לאחר מכן המשיך במועדון לעוד שנתיים כשהפעם הרבה לשחק וערך 16 הופעות וכבש שוב שער אחד בעונת 98/99. בעונת 99/00 ערך 24 הופעות וכבש 4 שערים. בעונת 00/01 הגיע למועדון הישראלי בית"ר ירושלים לעונה אחת שבה ערך 29 הופעות אך לא כבש. לאחר מכן חזר למועדון פרטיזן בלגרד לשלוש שנים שבהן שיחק 48 משחקים וכבש רק 3 שערים, לאחר מכן עבר לשנתיים למועדון הקפריסאי אפואל ניקוסיה שבו ערך 6 הופעות ללא כיבושים בעונת 04/05. בשנת 2005 עבר לשחק באיראן, ובמהלך שלוש שנותיו שם שיחק בשתי קבוצות. בשנת 2008 חזר לשחק בקבוצות מליגות נמוכות בסרביה. בינואר 2011 החל לשחק בקבוצת קובצ'באץ', ולאחר שסיים עמה את העונה מונה למאמן הקבוצה. בשנת 2012 מונה למאמן קבוצת רדניקי פירוט. מילאן סטויאנוסקי, באתר Transfermarkt מילאן סטויאנוסקי, באתר WorldFootball.net מילאן סטויאנוסקי, באתר National Football Teams מילאן סטויאנוסקי, באתר FootballDatabase.eu פרופיל המאמן, באתר Transfermarkt ערך זה הוא קצרמר בנושא מאמני כדורגל. אתם מוזמנים לתרום לוויקיפדיה ולהרחיב אותו.
יגואר אירופאי

יגואר אירופאי (שם מדעי: Panthera gombaszoegensis) הוא מין של חתול גדול דומה ליגואר שבעבר היה תת-מין שלו שחי באירופה בתקופת הפליסטוקן. מאובניו תוארכו ללפני 1.9-0.4 מיליון שנה מהיום והתגלו בגרמניה, איטליה, צרפת, בריטניה, ספרד, הולנד וגיאורגיה ואולי גם במערב אסיה, באזור הקווקז. יגואר קדום זה היה מעט גדול מהיגואר המודרני עם משקל של 90-210 ק"ג וממוצע 130 ק"ג. הוא היה בעל שיניים טוחנות קצרות וקהות מעט יותר בשתי הלסתות. יגואר זה אולי התפתח ממיני פנתר אחרים ממוצא אפריקני כמו האריה או הנמר וחי לצד מיני פנתרים קדומים כמו אריה המערות האירופי ומיני פנתרים קדומים. לא השתמרה פרווה שלו אך מקום חיותו המיוער התאים לדגמי חברבורות כמו של יגואר חי. בנוסף ממצאים מראים שהוא חי בקרבת מקווי מים כמו היגואר המודרני. הוא היה טורף סוליטרי שניזון מפרסתנים גדולים ששכנו באירופה. הממצאים האחרונים ליגואר זה התאבנו לפני 400,000 שנה כך שהוא נכחד עוד לפני עידן הקרח. לא ברור האם חי לצד האדם הקדמון. ייתכן שפנתרים דומים כמו פנתר סכרדר או אריה טוסקני מבוטלים וכנראה שייכים למין זה. מדיה וקבצים בנושא יגואר אירופאי בוויקישיתוף יגואר אירופאי, באתר האנציקלופדיה של החיים (באנגלית) יגואר אירופאי, באתר GBIF (באנגלית)
הייפפי

הייפפי (בהונגרית: Hejőpapi) הוא כפר במחוז בורשוד-אבאוי-זמפלן שבצפון מזרח הונגריה. אוכלוסיית הייפפי קטנה מ-1,154 תושבים בשנת 1990 עד 1,080 תושבים בשנת 2018 (ירידה של כ-8%). בהייפפי חיו מעט יהודים. מדיה וקבצים בנושא הייפפי בוויקישיתוף אתר האינטרנט הרשמי של הייפפי (בהונגרית) נתוני הכפר באתר הלמ"ס ההונגרי מפקד האוכלוסין ההונגרי 2018 מפקדי האוכלוסין של יהודי הונגריה, 1993
רמת דטרויט

רמת דטרויט (באנגלית: Detroit Plateau) היא רמה פנימית גדולה בארץ גרהאם שבאנטארקטיקה. גובהה של הרמה נע בין 1,500 - 1,800 מטרים מעל פני הים. גבולה הצפוני של הרמה הוא הקיר הדרומי של קרחון ראסל המערבי. מקרחון זה משתרעת הרמה לכיוון צפון מערב, לאורך 140 קילומטרים, עד הגיעה לרמת הרברט. הרמה התגלתה לראשונה מן האוויר על ידי סר הוברט וילקינס בטיסה שערך ב-20 בדצמבר 1928. חלקה הצפוני והמזרחי של הרמה מופו על ידי סקר שטחי חסות איי פוקלנד שנערך בעונת מחקר 1947–1946. וילקינס קרא לרמה "רמת האגודה האווירית דטרויט" (Detroit Aviation Society Plateau) על שמה של האגודה מדטרויט שבארצות הברית, שסייעה לארגון משלחת החקר שלו. לימים אושר שם מקוצר לרמה. • Damien Gildea, Antarctic Peninsula - Mountaineering in Antarctica: Travel Guide • Mariusz Potocki, Paul A. Mayewski, Andrei V.Kurbatov, Jefferson C. Simões, Daniel A. Dixon, Ian Goodwin, Andrew M. Carleton, Michael J. Handley, Ricardo Jaña, Elena V. Korotkikh, Recent increase in Antarctic Peninsula ice core uranium concentrations, ,Atmospheric Environment Volume 140, September 2016, Pages 381-385, https://doi.org/10.1016/j.atmosenv.2016.06.010 רמת דטרויט באתר הסקר הגאולוגי של ארצות הברית רמת דטרויט באתר הגאזט האנטארקטי המשווה SCAR של ממשלת אוסטרליה רמת דטרויט באתר peakbagger תרשים הנוף הנשקף מרמת דטרויט באתר peakfinder הרמה במבט מלוויין באתר מפות גוגל מפת אזור רמת דטרויט מידע גאוגרפי והיסטורי מידע גאוגרפי
אגריותריום

אגריותריום (שם מדעי: Agriotherium; מילולית: "בהמה מרירה") הוא סוג של דוב נכחד שחי בן תקופת המיוקן לפליסטוקן באמריקה הצפונית, אירואסיה ואפריקה והיה ממיני הדובים הגדולים מעולם, גדול יותר מדוב קוטב. הוא השתייך לקבוצה שונה של דובים שנכחדה, מתת-המשפחה Agriotheriinae. נמצאו מספר מינים שלו ברחבי העולם מפלורידה עד אתיופיה, הודו וסין. דוב זה הגיע לאורך 2.7 מטר ולמשקל של מעל 900 ק"ג והיה אחד מגדולי הדובים והטורפים מעולם, אך היה קטן יותר מקרוביו דוב קצר-פנים וארקטותריום. מבנה השיניים שלו דמה לזה של כלב והיה על פי הערכות בעל עוצמת נשיכה גדולה ביותר, הרבה יותר משל כל טורף חי. למרות זאת הוא היה כנראה אוכל-כול כמו הדובים החיים, וניזון מצמחייה שופעת וגם מטרף של סוסיים, גמליים, קרנפיים, פריים, כליקותריים ואולי מצעירי פילאים. כמו כן ייתכן שהיה מגרש מטרפם טורפים אחרים כמו האמפימכיירודוס והברבורופליס. מדיה וקבצים בנושא אגריותריום בוויקישיתוף אגריותריום, באתר האנציקלופדיה של החיים (באנגלית) אגריותריום, באתר GBIF (באנגלית)
אנפה ירוקה

אנפה ירוקה (שם מדעי: Butorides virescens) היא מין אנפה מהסוג אנפה ירוקה אשר חיה באמריקה הצפונית לגדות אגמים, נהרות רדודים, ביצות ואף בחופים בין דרום ארצות הברית, מקסיקו ואמריקה המרכזית. היא הופצה בידי האדם לאירופה. אנפה זו קטנה יחסית ואורכה עד 35-48 ס"מ, מוטת כנפיים של 64-68 ס"מ ומשקל של 200 גרם בממוצע. היא נמוכה ובעלת צוואר קצר ורחב, ציצות מעל ראשה וגוף עגלגל. צבעה חום-ערמוני בצוואר, החזה והפנים. מקורה צהוב וארוך והכיפה והלחיים שחורים. הרגליים ורודות והכנפיים והגב צבועים בירוק-כחול מסורטט בלבן. האנפות מתקבצות סביב שפת המים ושם אורבות לדגים ויצורי מים דומים, אותם הם חוטפות במקורם החד. כמה אנפות למדו לדוג לצד אנשים באמצעות פיתיון של לחמים המושכים דגים לעברן. אנפות אלה נפוצות ואינן מצויות בסכנה בטבע. Butorides virescens anthonyi Butorides virescens bahamensis Butorides virescens frazari Butorides virescens maculata Butorides virescens virescens מדיה וקבצים בנושא אנפה ירוקה בוויקישיתוף אנפה ירוקה, באתר ITIS (באנגלית) אנפה ירוקה, באתר NCBI (באנגלית) אנפה ירוקה, באתר Animal Diversity Web (באנגלית) אנפה ירוקה, באתר האנציקלופדיה של החיים (באנגלית) אנפה ירוקה, באתר Internet Bird Collection (באנגלית) אנפה ירוקה, באתר GBIF (באנגלית) ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
Medicine (שיר של ג'ניפר לופז)

Medicine (בעברית: תרופה) הוא סינגל שהוקלט על ידי הזמרת-יוצרת האמריקאית ג'ניפר לופז, ביחד עם הראפר המרוקאי-אמריקאי פרנץ' מונטנה. השיר יצא לאור ב-3 באפריל 2019, כסינגל שלא מתוך אלבום. השיר הגיע למקום השישי במצעד הרשמי של בוליביה. השיר נכתב על ידי ג'ניפר לופז, פרנץ' מונטנה, קימברלי קריסיוק, ורן וייד, מייקל סטורלר אריקסן, טור אריק הרמנסן, מו סמואלס ומייקי אקיין והופק על ידי סטאר-גייט וסאן אוף סוניקס. מבקרי מוזיקה השוו את השיר ל-"Get Right" ו-"Do It Well". בנוסף לכך, עלה השיר לרשת הזרמת המדיה ספוטיפיי, בסמוך לצאתו. הווידאו קליפ המלא שיצא עבור השיר הועלה לערוץ היוטיוב של ג'ניפר לופז ב-7 באפריל 2019, כמה ימים לאחר צאתו כסינגל. את האודיו של השיר, העלתה לופז לערוצה ב-3 באפריל 2019, באמצעות שידור בכורה. נכון לאוקטובר 2019, מונה הצפיות של הקליפ עומד על כ-26 מיליון צפיות. סרטון השיר "Medicine" באתר יוטיוב Jennifer Lopez, Wish I could give you guys a taste of my new single, Medicine, ft. @frenchmontana . I CAN’T WAIT for you guys to hear it. Want to be the first to listen? Pre-save on @Spotify: http://presave.tweematic.com/medicine pic.twitter.com/MLgCNCvJY6, @JLo, ‏2019T8:57 (באנגלית) monitorLATINO, Title, Monitor Latino (בספרדית) Jennifer Lopez & French Montana – Medicine (באנגלית), נבדק ב-2019-04-24 Jennifer Lopez Teams Up With French Montana For "Medicine", idolator, ‏2019-04-03 Medicine, נבדק ב-2019-04-24 Jennifer Lopez (2019-04-07), Jennifer Lopez "Medicine" ft. French Montana (Official Music Video), נבדק ב-2019-04-24 Jennifer Lopez (2019-04-03), Jennifer Lopez - "Medicine" ft. French Montana (Official Audio), נבדק ב-2019-04-24 Top 40/M Future Releases | Mainstream Hit Songs Being Released and Their Release Dates ..., web.archive.org, ‏2019-04-03
Limitless

Limitless (בעברית: ללא גבולות) הוא סינגל שהוקלט על ידי הזמרת-יוצרת האמריקאית ג'ניפר לופז, מתוך פסקול הסרט "סיבוב שני". השיר יצא לאור ב-16 בנובמבר 2018, כסינגל הראשון והפותח מתוך הפסקול. את קליפ השיר, העלתה לופז לערוץ היוטיוב שלה, חודש לאחר צאתו של השיר כסינגל. בשנת 2018 שיחקה בתפקיד הראשי בסרט "סיבוב שני", לצד ליאה רמיני, ונסה הדג'נס, טריט ויליאמס ומיילו ונטימיליה. בהמשך, נודע כי את נעימת הנושא של אותו הסרט, תשיר לופז בעצמה. עוד נודע כי הוא יהיה הסינגל הראשון מתוך הפסקול. השיר נכתב והופק על ידי סיה וג'סי שטקין. הווידאו קליפ המלא שיצא עבור השיר הועלה לערוץ היוטיוב של ג'ניפר לופז ב-20 בדצמבר 2018. בקליפ מופיעה הבת של לופז. לאורכו של הקליפ, ניתן לראות את לופז, רוקדת כשמשני צדדיה ניצבים רקדני ליווי. נכון ליוני 2019, מונה הצפיות של הקליפ עומד על כ-7 מיליון צפיות. סרטון השיר "Limitless" באתר יוטיוב Limitless (From “Second Act”) - Single by Jennifer Lopez (באנגלית אמריקאית), נבדק ב-2019-04-24 Jennifer Lopez is 'Limitless' On Powerful New Song: Listen, Billboard JenniferLopezVEVO (2018-12-20), Jennifer Lopez - Limitless from the Movie "Second Act" (Official Video), נבדק ב-2019-04-24 Second Act, נבדק ב-2019-04-24 Jennifer Lopez – Limitless (באנגלית), נבדק ב-2019-04-24 JenniferLopezVEVO (2018-12-20), Jennifer Lopez - Limitless from the Movie "Second Act" (Official Video), נבדק ב-2019-04-24 Jennifer Lopez Releases Powerful Music Video Featuring Her Daughter Emme, 10, PEOPLE.com (באנגלית)
שם מחתרתי

שם מחתרתי או כינוי מחתרתי הוא שם שניתן לפעילי מחתרות כאמצעי מידור, מתוך מטרה להסתיר את הזיהוי האמיתי שלהם. חלק מהשמות המחתרתיים נותרים מוכרים יותר לציבור מאשר השמות האמיתיים - גם לאחר סיום פעילות המחתרת. להלן שמות מחתרתיים של מפקדים, לוחמים וופעילים במחתרות העבריות לפני קום מדינת ישראל
Jack-in-the-box

Jack-in-the-box או ג'ק-אין-דה-בוקס (מילולית: ג'ק בקופסה) הוא צעצוע שכלפי חוץ מורכב מקופסה וידית. כאשר הידית מסובבת, הצעצוע משמיע נעימה, לעיתים קרובות Pop Goes the Weasel (אנ'). בסיום הנעימה המכסה נפתח ודמות, בדרך כלל של ליצן, קופצת החוצה. ישנה השערה כי מקור הצעצוע בסר ג'ון שורן (אנ'), איש דת אנגלי בן המאה ה-13, אשר מצויר לעיתים תכופות כשהוא אוחז מגף ובו שטן. לפי סיפורי העם, הוא הכניס את השטן למגף כדי להגן על הכפר נורת' מרסטון, בקינגהמשייר. רשת מסעדות המזון המהיר האמריקאית "ג'ק אין דה בוקס" קרויה על שם הצעצוע. קמע הרשת, המכונה ג'ק, דומה לדמות הליצן הקופצת מתוך הצעצוע. הצעצוע היווה חלק מההשראה לדמות הבדיונית ג'ק-אין-דה-בוקס, מתוך סדרת הקומיקס אסטרו סיטי (אנ'). הצעצוע מופיע לעיתים בסרטי אימה. קיים מתח בידיעה כי כאשר הנעימה מסתיימת משהו קופץ, ובסרטי אימה בדרך כלל קופץ משהו מלחיץ. דמות כזו שולבה בכרזה ובקדימון לסרט מ-1990 משחק ילדים 2. צעצוע מסוג זה המכונה צ'ארלי-אין-דה-בוקס מהווה זקיף באי הצעצועים הבלתי מתאימים בסרטי חג המולד Rudolph the Red-Nosed Reindeer (אנ') ‏(1964) ו-Rudolph the Red-Nosed Reindeer and the Island of Misfit Toys (אנ') ‏(2001). ג'ק-אין-דה-בוקס מבולבל המכונה Mad Max (מקס המטורף) הוא דמות הבוס במשחק הנינטנדו 64 דונקי קונג 64. הוא משמש כאחראי על פרנטיק פקטורי - מפעל צעצועים רועש ומסוכן. ניל גיימן כתב סיפור קצר בשם "אל תשאלו את ג'ק" ("Dont ask Jack") על ג'ק בקופסה שטני, אשר ניתן למשפחה ומספר לילדי המשפחה את סיפורו. הסיפור מופיע בקובץ הסיפורים שלו, "עשן ומראות". קלודה רודג'רס ייצגה את הממלכה המאוחדת באירוויזיון 1971 עם שיר ששמו כשם המשחק, והגיעה למקום הרביעי עם 98 נקודות. מדיה וקבצים בנושא Jack-in-the-box בוויקישיתוף דפנה ארד, מתי ג'ק הליצן התחיל לקפוץ, באתר הארץ, 28 באוקטובר 2012
חוסיין סלאמי

חוסיין סלאמי (בפרסית: حسین سلامی, נהגה הוֹסֵין סַלַאמִי; נולד בשנת 1960) הוא קצין צבא איראני בדרגת מייג'ור גנרל המשמש כמפקד משמרות המהפכה האסלאמית. חוסיין סלאמי נולד ב-1960 בעיר גולפיגאן במחוז אספהאן שבאיראן. ב-1978 הוא החל ללמוד הנדסת מכונות באוניברסיטה האיראנית למדע וטכנולוגיה. כשהחלה מלחמת איראן–עיראק הוא התגייס למשמרות המהפכה. לאחר סיום המלחמה הוא למד לתואר שני בניהול ביטחוני באוניברסיטת אזאד האסלאמית. ב-2009 הוא מונה לסגנו של מפקד משמרות המהפכה הגנרל מוחמד עלי ג'עפרי. ב-21 באפריל 2019 הודיע המנהיג העליון של איראן עלי ח'אמנאי על מינויו למפקד משמרות המהפכה. מדיה וקבצים בנושא חוסיין סלאמי בוויקישיתוף ענבר טויזר, נץ שקרא להשמדת ישראל: מפקד משמרות המהפכה החדש, באתר ynet, 21 באפריל 2019 אילנה אושומירסקי והסוכנויות, אחרי 11 שנה: הוחלף מפקד משמרות המהפכה באיראן, באתר ynet, 21 באפריל 2019 ערך זה הוא קצרמר בנושא איראן ובנושא אישים. אתם מוזמנים לתרום לוויקיפדיה ולהרחיב אותו.
ברבי ורוק מעולם אחר

ברבי ורוק מעולם אחר (באנגלית: Barbie and the Rockers: Out of This World) הוא סרט הנפשה אמריקאי לילדים מסוגת הרפתקאות, מדע בדיוני ומוזיקה המבוסס על בובת הפלסטיק "ברבי" המיוצרת על ידי חברת הצעצועים האמריקאית "מאטל". הסרט הופק על ידי חברות "DIC Entertainment" (אנ'), ‏"Saban Entertainment" (אנ') ו"מאטל", בוים על ידי ברנרד דיריס ונכתב על ידי ביל דובאי, מרתה מורן ורות הנדלר. הסרט הוקרן לראשונה בארצות הברית בספטמבר 1987 כמו "מיני-סדרה" עם סרטו השני "ברבי ורוק בדרך חזרה". בישראל הסרט הופץ לראשונה בשנת 1991 בדיבוב לעברית ב-VHS על ידי "חברים מצוירים", גם יחד עם סרטו השני "ברבי ורוק בדרך חזרה". אורך הסרט הוא כ-30 דקות, ושפת המקור שלו היא אנגלית (הסרט דובב לשפות נוספות, ביניהן: עברית ופורטוגזית). הסרט מספר על להקת הרוק של ברבי אשר מופיעה בסיבוב הופעות עולמי. בשביל שסיבוב ההופעות העולמי שלהם יהיה מוצלח, ברבי מחליטה לבצע הופעה אחרונה בהחלט בחלל לקידום השלום העולמי. פרק זה לוקה בחסר. אנא תרמו לוויקיפדיה והשלימו אותו. יש להרחיב על המדבבים בעברית. שרון לואיס - ברבי מיכאל בניאר - קן גרי צ'אלק דוק האריס לין ג'ונסון ויקטוריה לנגטון דבי ליק קאתי מיד דאג פארקר ג'ון פייני ניקי שארפ וינה סוד ג'ון סטוקר מירנדה כריסטין בנדיקט קמפבל ליסה אן בלי אלכסנדרה קרטר קובי מידן - קן / דמויות שונות שמעון כהן - דמויות שונות בסרט הופיעו כ-7 שירים. השירים לא דובבו לעברית. רשימת השירים של הסרט על פי הופעתם: "Barbie and the Rockers Theme" - בוצע על ידי שרון לואיס, מרי אדמס, ג'ואן וילסון ושרה ג'ייסון "Catch Us If You Can" (קאבר לשיר של להקת "דייב קלארק פייב") - בוצע על ידי שרון לואיס "Best Friends" - בוצע על ידי שרון לואיס "I'm Happy Just to Dance with You" (קאבר לשיר של להקת "הביטלס") - בוצע על ידי שרון לואיס "Do You Believe in Magic" (קאבר לשיר של להקת "הכפיות המאוהבות") - בוצע על ידי שרון לואיס "Reachin' for the Stars" - בוצע על ידי שרון לואיס "Everybody Rock" - בוצע על ידי שרון לואיס ברבי ברבי ורוק בדרך חזרה "ברבי ורוק מעולם אחר", במסד הנתונים הקולנועיים IMDb (באנגלית) "ברבי ורוק מעולם אחר", באתר AllMovie (באנגלית) "ברבי ורוק מעולם אחר", במסד הנתונים הקולנועיים KinoPoisk (ברוסית) ברבי הזמרת - רוק מעולם אחר, במיזם "אישים" לתיעוד היצירה הישראלית
פנינה עמיר-זמיר

פנינה עמיר-זמיר (1929 – 2011) הייתה אמנית וקדרת, ישראלית, ילידת רומניה. פנינה עמיר נולדה ברומניה בשנת 1929. אביה מיכאל עמיר (ויסמן), היה פעיל ציוני וחבר הפרלמנט של רומניה. בשנת 1940 עלתה לארץ ישראל עם משפחתה. אחיה, כרמי ויסמן (עמיר) נפל במלחמת העצמאות בקרב בקרבת חוליקאת. עמיר למדה ציור בפריז, צרפת. לאחר שובה לישראל עבדה כשוליה במפעל הקרמיקה "לפיד" בתל אביב. בשנת 1955 הצטרפה לסדנה האמנותית של מפעל "חרסה", שם הועסקה בעיטור ועיצוב כלים. בשנת 1958 נשלחה להשתלמות אצל הקדר ג'ינבטיסטה ולנטיני, וכן להשתלמות בטכנולוגיה קרמית בפאנצה, איטליה. בין השנים 1962-1959 לימדה טכנולוגיה של הקרמיקה ב"בצלאל". בשנת 1960, לאחר פרישת נחמיה עזז מתפקיד ראש המחלקה האמנותית ב"חרסה", החליפה אותו עמיר עד לסגירת המחלקה בשנת 1965. במשך שנים רבות שימשה כמזכירה בהתנדבות של ארגון הקרמיקאים בישראל. פעלה בתל אביב-יפו. פנינה עמיר-זמיר, באתר מרכז המידע לאמנות ישראלית, מוזיאון ישראל ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.